SL Uradni list Evropske unije C 449/3

Objava zahtevka za spremembo v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2014/C 449/03)

V skladu s členom 51 Uredbe (EU) št. 1151/2012 Evropskega parlamenta in Sveta je ta objava podlaga za uveljavljanje pravice do ugovora zoper zahtevek za spremembo (1).

ZAHTEVEK ZA SPREMEMBO

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (2)

ZAHTEVEK ZA SPREMEMBO V SKLADU S ČLENOM 9

„QUESO ZAMORANO“

Št. EU: ES-PDO-0117-01031-14.8.2012

ZGO ( ) ZOP ( X )

1. Postavka v specifikaciji proizvoda, na katero se sprememba nanaša

—

☐

—

☒

—

☐

—

☒

—

☒

—

☒

—

☒

—

☒

—

☒

2. Vrsta spremembe

—

☐

—

☒

—

☐

—

☐

3. Spremembe

Opis proizvoda

Ta oddelek je bil temeljito revidiran, informacije, ki so se ponovile v drugih oddelkih, pa so bile črtane.

Opis proizvoda je bil spremenjen tako, da vključuje besedo „polnomastni“, ki se je pojavila v drugem odstavku, ki pa je bil črtan, poleg tega pa je bila uvedena možnost, da se sir „Queso Zamorano“ lahko proizvaja iz mleka prvih križancev (F1) med ovcami pasem Churra in Castellana ter ovni španske pasme Assaf, pri čemer v takem primeru nadomestna živina ne sme izvirati z istega kmetijskega gospodarstva, poleg tega pa je treba potomce navedenih ovac (F1) odstraniti s kmetijskega gospodarstva najpozneje v 40 dneh od skotitve.

Odločitev o vključitvi teh križancev je bila sprejeta zato, ker je španska pasma Assaf odlično prilagojena okoljskim razmeram in tradicionalnim proizvodnim metodam na opredeljenem območju. Španska pasma Assaf, ki je v Španiji registrirana od leta 2005, se je razvijala z zaporednim križanjem ovnov pasme Assaf ter ovac pasem Churra in Castellana, odkar se je uveljavila v Španiji pred več kot 40 leti. Dodati bi bilo treba, da je bil razvoj pasme v Španiji osredotočen na skupnost Kastilja-León, zlasti na provinco Zamora, od koder se je razširil na preostale dele države.

S tem ko se uporablja le mleko prvih križancev avtohtonih pasem Churra in Castellana ter španske pasme Assaf, se ohranja povezava, saj je obstoj navedenih avtohtonih pasem še naprej zaščiten in zagotovljen z zahtevo, da morajo biti ovce navedenih pasem. Na ta način se zagotavlja tudi večja odpornost in prilagodljivost okolju. Križanci se spodbujajo tudi zato, ker so veliko bolj prilagojeni proizvodnim sistemom, ki so značilni za območje, kar je ena od bistvenih značilnosti te označbe. Poleg tega so značilnosti mleka križancev podobne značilnostim mleka avtohtonih pasem, rezultat tega pa je sir z enakimi posebnimi lastnostmi, ki jih potrošniki tako zelo cenijo.

Pri opisu značilnosti sira po zorenju je bilo besedilo spremenjeno tako, da se določijo njegove fizične in kemične lastnosti ter organoleptične značilnosti.

Časi zorenja so bili spremenjeni na podlagi velikosti sirov, tako da imajo ob koncu proizvodnega postopka organoleptične značilnosti, ki opredeljujejo proizvod „Queso Zamorano“. Tako je bil čas zorenja za sire, ki tehtajo manj kot 1,5 kg, skrajšan na najmanj 60 dni.

Podobno je bil opis mleka in njegovih analitskih značilnosti prestavljen v oddelek „Metoda pridobivanja“, saj je glede na to, da gre za značilnosti surovine, tako bolj logično.

Najmanjša zahtevana vrednost pH za sir je bila znižana na 4,8, in sicer na podlagi analiz iz zadnjih let, iz katerih je razvidno, da je to tipična vrednost za tovrsten sir in da se značilnosti končnega proizvoda pri tem ne spremenijo.

Parameter „beljakovine“ je bil nadomeščen s parametrom „skupne beljakovine v suhi snovi“, saj je slednji primernejši za opis značilnosti končnega proizvoda, pri čemer je določena najmanjša vrednost 30 %.

Nekoliko je bil spremenjen tudi opis organoleptičnih značilnosti sira ob koncu zorenja, kar zadeva barvo skorje. Besedilo „trda, prepoznavna bledorumena ali temnorjava skorja“ je bilo nadomeščeno z besedilom „trda, prepoznavna skorja bledorumene do temnosive barve“, saj je barva skorje proizvoda „Queso Zamorano“ bledorumena do temnosiva. Poleg tega je bilo dodano naslednje besedilo z opisom arom in okusov proizvoda „Queso Zamorano“:

„Arome in okusi, ki so značilni za sveže ovčje mleko, ki je vedno čisto, vključno s pridihom po kuhanem maslu in senu pri najmanj zrelih sirih, z okusi po dobro razviti sirnini s pridihom po suhem sadju, ki se razvija med zorenjem, ter močnejšimi in izrazitejšimi okusi pri zrelejših sirih in dolgim pookusom.“

Dokazilo o poreklu

Besedilo tega oddelka je bilo spremenjeno tako, da jasneje opisuje nadzorne postopke za zagotavljanje kakovosti in porekla zaščitenih sirov, nepotrebne informacije pa so bile črtane. Tako je bila dodana informacija o uporabi oznak iz kazeina na skorji, saj je to eden od glavnih načinov identifikacije in nadzora, opis značilnosti proizvoda pa je bil črtan, saj je že zajet v oddelku o nadzoru končnega proizvoda.

Zahteve glede dovoljenja in nadzora regulativnega odbora so bile črtane, da se ne bi omejeval prosti pretok.

Metoda pridobivanja

Ta oddelek je bil temeljito spremenjen, vključno z značilnostmi surovin in proizvodnimi postopki, da bi se upošteval tehnološki razvoj, poleg tega pa so bile črtane informacije, ki so se ponovile ali so bile že zajete v drugih oddelkih.

Stavek „Mleko za proizvodnjo sira ‚Queso Zamorano‘ izvira z registriranih kmetijskih gospodarstev, ki izpolnjujejo merila iz odstavka B“ je bil črtan, ker je bil sklicevani odstavek premaknjen pod to točko ter opisuje mleko in njegove analitske značilnosti.

Najmanjša vsebnost maščob v mleku je bila zmanjšana s 7 % na 6,5 %, najmanjši skupni suhi ekstrakt pa s 17,5 % na 17 %. Iz številnih analiz, ki jih je opravil inšpekcijski organ, je razvidno, da se povprečna vsebnost maščob in povprečni skupni suhi ekstrakt skozi mesece spreminjata zaradi sezonskih sprememb sestave mleka. Te spremembe ne vplivajo na kakovost končnega proizvoda.

Razponi temperatur in časov usirjenja so bili spremenjeni z 28 do 32 °C na 28 do 35 °C za temperaturo sirnine ter s 30 do 45 minut na 20 do 60 minut za čas usirjenja. Te spremembe so mogoče glede na razvoj tehnologije proizvodnje in običajnih sezonskih sprememb sestave mleka.

V ta oddelek je vključeno tudi nameščanje oznak iz kazeina, in sicer tako, da so vidne na končnem proizvodu.

Poleg tega so vključeni tudi časi zorenja, ki so bili spremenjeni na podlagi velikosti sirov, tako da imajo ob koncu proizvodnega postopka organoleptične značilnosti, ki opredeljujejo proizvod „Queso Zamorano“. Tako je bil čas zorenja za sire, ki tehtajo manj kot 1,5 kg, skrajšan na najmanj 60 dni.

Povezava

Vzročna povezava med proizvodom in geografskim okoljem ostaja nespremenjena. Povezava s sistemom krmljenja, ki v bistvu temelji na tem, da se avtohtoni pasmi Churra in Castellana paseta na travnikih, pašnikih in strniščih, je bila ohranjena, vendar so po novem vključeni prvi križanci (F1) med ovcami pasem Churra in Castellana ter ovni španske pasme Assaf, a v takem primeru nadomestna živina ne sme izvirati z istega kmetijskega gospodarstva. To pomeni, da se morajo vedno uporabljati ovce pasem Churra in Castellana, s čimer je povezava ohranjena.

Zato je bil dodan nov odstavek, v katerem je španska pasma Assaf opisana na enak način, kot so opisane druge primerne pasme.

Inšpekcijski organ:

Inšpekcijski organ je po novem Instituto Tecnológico Agrario de Castilla y León, ki je pristojni organ.

Označevanje:

Uvedena je bila možnost trženja sira v kosih ali v narezani ali naribani obliki.

Zahteve glede dovoljenja in nadzora regulativnega odbora so bile črtane, da se ne bi omejeval prosti pretok.

Informacije, ki morajo biti vidne na oznakah, so bile spremenjene tako, da je namesto označbe „Queso Zamorano Denominación de Origen“ navedena označba „Queso Zamorano Denominación de Origen protegida“ v skladu z Uredbo (ES) št. 510/2006 in Uredbo Komisije (ES) št. 1898/2006 z dne 14. decembra 2006 o podrobnih pravilih za izvajanje Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila (3).

Vključen je bil sklic na identifikacijo sirov na podlagi oznake iz kazeina, ki se namesti na eno od ploskev sirov med oblikovanjem in stiskanjem.

Vključen je bil tudi logotip označbe.

Nacionalne zahteve

Veljavna zakonodaja o zaščitenih označbah porekla in zaščitenih geografskih označbah je bila posodobljena.

Združenje, ki zahteva predlagane spremembe, je regulativni odbor za zaščiteno označbo porekla „Queso Zamorano“, ki zastopa pridelovalce in predelovalce ter meni, da ima legitimen interes za spremembe specifikacije.

ENOTNI DOKUMENT

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (4)

„QUESO ZAMORANO“

Št. EU: ES-PDO-0117-01031-14.8.2012

ZGO ( ) ZOP ( X )

1. Ime

„Queso Zamorano“

2. Država članica ali tretja država

Španija

3. Opis kmetijskega proizvoda ali živila

3.1 Vrsta proizvoda

Skupina 1.3 Siri

3.2 Opis proizvoda, za katerega se uporablja ime iz točke 1

Proizvod je polnomastni sir iz stiskanega testa, ki se proizvaja iz mleka ovac pasem Churra in Castellana ali prvih križancev (F1) med ovcami pasem Churra in Castellana ter ovni španske pasme Assaf, pri čemer v takem primeru nadomestna živina ne sme izvirati s kmetijskega gospodarstva. Siri, ki tehtajo več kot 1,5 kg, zorijo najmanj 100 dni, siri, ki tehtajo manj kot 1,5 kg, pa zorijo najmanj 60 dni.

Ko sir dozori, ima naslednje fizične lastnosti:

— Oblika: okrogla z ravnima ploskvama.

— Višina: do največ 14 cm.

— Premer: do največ 24 cm.

— Teža: do največ 4 kg.

Ko sir dozori, ima naslednje organoleptične značilnosti:

— Trda, prepoznavna skorja bledorumene do temnorjave barve.

— Čvrsto, kompaktno testo bele do rumenkasto slonokoščene barve in z majhnim številom luknjic.

— Arome in okusi, ki so značilni za sveže ovčje mleko, ki je vedno čisto, vključno s pridihom po kuhanem maslu in senu pri najmanj zrelih sirih, z okusi po dobro razviti sirnini s pridihom po suhem sadju, ki se razvija med zorenjem, ter močnejšimi in izrazitejšimi okusi pri zrelejših sirih in dolgim pookusom.

Ko sir dozori, ima naslednje kemične lastnosti:

— Vsebnost maščob: najmanj 45 % suhe snovi.

— Suhi ekstrakt: najmanj 55 %.

— Skupne beljakovine v suhi snovi: najmanj 30 %.

— Vrednost pH: 4,8–5,8.

3.3 Surovine (samo za predelane proizvode)

Mleko je polnomastno in čisto, pri čemer ne sme vsebovati mleziva, onesnaževal, konzervansov, antibiotikov ali kakršnega koli drugega proizvoda, ki bi lahko negativno vplival na proizvodnjo, zorenje ali hranjenje sira.

Na začetku proizvodnega postopka mora imeti mleko naslednje analitske značilnosti:

— Vsebnost maščob: najmanj 6,5 %.

— Laktoza: najmanj 4 %.

— Beljakovine: najmanj 5 %.

— Kislost (Dornic): največ 23°.

— Skupni suhi ekstrakt: najmanj 17 %.

3.4 Krma (samo za proizvode živalskega izvora)

Živali se krmijo tako, da se pasejo na opredeljenem območju. V zimskem obdobju, tj. obdobju mirovanja, ter v obdobjih, ko so potrebe po krmi največje (zaradi skotitve in izločanja mleka) ali ko krme zaradi neugodnih podnebnih razmer primanjkuje, se lahko osnovni obrok nadomesti s krmo iz žita in stročnic v skladu z zakonodajo Skupnosti.

3.5 Posebne faze proizvodnje, ki jih je treba izvajati na opredeljenem geografskem območju

Proizvodnja mleka in sira mora potekati na opredeljenem geografskem območju.

3.6 Posebna pravila za rezanje, ribanje, pakiranje itn.

—

3.7 Posebna pravila za označevanje

Na trgovskih oznakah vsakega registriranega podjetja mora biti navedena označba „Queso Zamorano Denominación de Origen protegida“.

Trženi proizvod mora imeti dodatno oštevilčeno oznako, ki opredeljuje označbo porekla in se namesti v registriranih podjetjih tako, da je ni mogoče ponovno uporabiti. Poleg tega mora imeti vsak proizvod „Queso Zamorano“ oštevilčeno oznako iz kazeina, ki se namesti na eno od ploskev med oblikovanjem in stiskanjem.

Proizvod „Queso Zamorano“ se lahko trži v kosih ali v narezani ali naribani obliki, vendar mora biti v embalaži, pri čemer mora biti mogoče določiti njegovo poreklo.

Logotip zaščitene označbe porekla je prikazan spodaj:

4. Jedrnata opredelitev geografskega območja

Proizvod „Queso Zamorano“ se proizvaja zgolj in izključno v provinci Zamora.

5. Povezava z geografskim območjem

5.1 Značilnosti geografskega območja

Provinca Zamora je v severozahodnem delu polotoka, in sicer večinoma v dolini reke Duero, medtem ko je le severozahodni del province v porečju reke Miño. Je zelo raznolika, pri čemer so na jugovzhodu doline z valovitim reliefom, položnimi pobočji in pokrajino s širokimi obzorji, kar je rezultat številnih vodnih tokov, ki se izlivajo v reko Duero, na severu se vrstijo doline in visoko barje, za jugozahodni del pa so značilne velike razlike v višini in strma pobočja, vendar brez gorskih območij.

Prevladujejo tri vrste prsti, in sicer rjava apnenčasta prst na nesprijetem materialu, rjava prst na kamnitih alohtonih sedimentih in kisla rjava prst na jugu.

Za regijo je značilno celinsko podnebje z velikimi temperaturnimi razlikami in dolgim obdobjem zmrzali, ki traja skoraj vso zimo, včasih pa se tudi nadaljuje spomladi, medtem ko so poletja vroča, suha in jasna. Padavin je malo, največ pa jeseni, pri čemer povprečne letne padavine v provinci znašajo 300–500 mm.

Kar 98,5 % vodnih tokov province je v porečju reke Duero, medtem ko je preostalih 1,5 % (163 km2) vodnih tokov, ki izvirajo iz reke Bibey, v porečju reke Miño.

Vegetacija je večinoma travnata. Praktično ni območij, ki se ne bi uporabljala za pašo ovac, pri čemer se na obdelovalnih površinah ovce prehranjujejo z ostanki poljščin, kot so seno in klasi žita, ki ostanejo po žetvi žitnih polj, ter stebli stročnic, ki vsebujejo veliko beljakovin.

5.2 Posebnosti proizvoda

Provinca Zamora pomeni 18 % nacionalne proizvodnje ovčjega mleka in 30 % proizvodnje v skupnosti Kastilja-León, kjer se proizvede največ ovčjega mleka v Španiji.

Čistokrvni pasmi, ki se štejeta za primerni, sta avtohtoni pasmi Churra in Castellana. Za primerne se štejejo tudi prvi križanci (F1) med ovcami pasem Churra in Castellana ter ovni španske pasme Assaf, pri čemer v takem primeru nadomestna živina ne sme izvirati z istega kmetijskega gospodarstva.

Živali se krmijo tako, da se pasejo, vendar se v zimskem obdobju in obdobjih, ko so potrebe po krmi največje, osnovni obrok lahko nadomesti s krmo iz žita in stročnic.

Sir se proizvaja po tradicionalnih metodah ne glede na to, ali se mleko dostavlja malim obrtnim podjetjem ali srednje velikim ali velikim podjetjem.

„Queso Zamorano“ je polnomastni sir iz stiskanega testa, ki se proizvaja iz ovčjega mleka ter ima obliko ploščatega, zelo pravilnega in proporcionalnega valja. Stranice so ravne in imajo značilen odtis tradicionalne pletenjače iz esparta („pleita“).

Ko je sir v optimalni fazi zorenja, je notranjost, če se sir razreže, večinoma slonokoščene barve z rumenkastim odtenkom, površina pa je rahlo lesketajoča. Sir med zorenjem postopoma izgubi rumenkasti odtenek, pri čemer se barva pri najbolj zrelih sirih spremeni iz svetle slonokoščene v temno slonokoščeno. Lesketajoča površina postane izrazitejša in lahko se tvorijo tirozinski kristali v obliki zrnc, ki zaradi svoje svetlejše, skoraj bele barve jasno izstopajo iz razrezane površine.

Vonj je blag in prijeten ter zelo spominja na ovčje mleko, pri čemer imajo manj zreli siri pridih po kuhanem maslu in senu. Med zorenjem vonj postane izrazitejši ter ima pridih po suhem sadju in oreških.

Sir je gladek in prijetno masten, po zmernem obdobju zorenja je nekoliko lepljiv in precej prožen, med zorenjem pa postane bolj drobljiv, manj prožen ter bolj mokast ali zrnat.

Je močnega okusa, uravnoteženo kiselkast in slan ter s pridihom po dobro razviti sirnini iz ovčjega mleka, ki le okrepi in dopolni mešanico okusov.

Vonj in okus se krepita glede na trajanje zorenja, vendar sta razločna tudi pri zmerno zrelih sirih.

Sir ima prijeten in blag pookus, skozi nos pa je mogoče zaznavati tudi izrazite arome po maščobnih kislinah.

5.3 Vzročna zveza med geografskim okoljem in kakovostjo ali značilnostmi proizvoda (pri ZOP) oziroma določeno kakovostjo, slovesom ali drugimi značilnostmi proizvoda (pri ZGO)

Fizično okolje, ki je v bistvu rahlo valovita pokrajina z obdelovalnimi površinami v dolinah in visokim barjem, celinsko podnebje z velikimi temperaturnimi razlikami in malo padavinami ter sistem krmljenja, ki temelji predvsem na tem, da se ovce pasejo na travnikih, pašnikih in žitnih strniščih v provinci Zamora, omogočajo proizvodnjo mleka, ki zagotavlja edinstvene nianse in značilnosti proizvoda „Queso Zamorano“, vključno z njegovo slonokoščeno in nekoliko rumenkasto barvo, ko se prereže, aromami po ovčjem mleku, pridihom po kuhanem maslu in senu pri najmanj zrelih sirih, okusi po dobro razviti sirnini s pridihom po suhem sadju, ki se razvija med zorenjem, močnejšimi in izrazitejšimi okusi pri zrelejših sirih ter dolgim pookusom. Sir je gladek in prijetno masten, po zmernem obdobju zorenja je nekoliko lepljiv in precej prožen, med zorenjem pa postane bolj drobljiv, manj prožen ter bolj mokast ali zrnat.

Sklic na objavo specifikacije proizvoda

(Člen 5(7) Uredbe (ES) št. 510/2006 (5))

http://www.itacyl.es/opencms_wf/opencms/informacion_al_ciudadano/calidad_alimentaria/4_condiciones_DOP/index.html

(1) UL L 343, 14.12.2012, str. 1.

(2) UL L 93, 31.3.2006, str. 12. Nadomeščena z Uredbo (EU) št. 1151/2012.

(3) UL L 369, 23.12.2006, str. 1.

(4) Nadomeščena z Uredbo (EU) št. 1151/2012.

(5) Glej opombo 4.